Shveitsi ravimifirma Cytos Biotechnology on loonud vaktsiinina kasutatava ravimi, mis vähendab pärast organismiviimist vererõhku mitme kuu vältel ja peaks olema teretulnud alternatiiv kõrge vererõhuga hädas olevatele inimestele, kes unustavad pidevalt arsti poolt välja kirjutatud tablette võtta.  Uudne vaktsiin toimib sundides organismi looma antikehi, mis eemaldavad kehast angiotensiin II, mis kujutab enesest veresoonte kokkutõmbumist soodustavat ja seeläbi vererõhku tõstvat peptiidi.  72 inimest hõlmanud ravimikatsetuse käigus alandas CYT006-AngQb nime kandev vaktsiin võrreldes platseebopreparaadiga süstoolset vererõhku keskmiselt 25 mmHg võrra ning diastoolset vererõhku keskmiselt 13 mmHg võrra.  Täiskasvanud inimese ideaalseks süstoolseks vererõhuks loetakse 120 mmHg ja diastoolseks vererõhuks 80 mmHg (120/80).  CYT006-AngQb alandas katsealustel vererõhku enim hommikuti, mil leiab aset enamik insultidest ja infarktidest.  Neli kuud pärast vaktsiinisüsti oli organismis alles veel vaid pool esmasest antikehade kogusest, mistõttu tuleb ravimifirma ekspertide hinnangul vaktsiinisüsti korrata iga poole aasta tagant.  Euroopa kõrgvererõhuühingu aastakonverentsil Milanos vaktsiini ja ravimikatsetust tutvustanud Cytosi esindaja Martin Bachmann märkis, et kuigi vererõhku saab antud viisil efektiivselt alandada, pole veel selge, kas see langeb piisavalt, et ravimit tasuks turule tuua.  Cytos  Biotechnology on lähiajal toomas turule ka heinanohu ja tolmulesta-allergia vastast vaktsiini.    Vaata ka: